Νεοελληνική λογοτεχνία

Με τον όρο **Νεοελληνική λογοτεχνία** αναφερόμαστε στη λογοτεχνία του νέου ελληνισμού. Οι περισσότεροι μελετητές ανάγουν τις αρχές της νεοελληνικής λογοτεχνίας ήδη στα βυζαντινά χρόνια, στα πρώτα γραπτά κείμενα σε δημώδη γλώσσα που εμφανίζονται κατά τον 11ο αι. περίπου. Κριτήριο της διάκρισης αυτής δεν είναι μόνο η γλώσσα των κειμένων, αλλά και το γεγονός ότι σε αρκετά από αυτά τα λογοτεχνικά έργα εμφανίζονται στοιχεία που επιβιώνουν και παίζουν σημαντικό ρόλο στη διαμόρφωση της λογοτεχνικής παραγωγής μετά την Άλωση της Κωνσταντινούπολης το 1453. Γι' αυτόν τον λόγο, και παρά τις ποικίλες απόψεις σχετικά με το θέμα των αρχών της νεοελληνικής λογοτεχνίας, τα σχετικά εγχειρίδια ξεκινούν την εξέταση της νεοελληνικής λογοτεχνίας από τα δημώδη κείμενα των τελευταίων αιώνων της Βυζαντινής αυτοκρατορίας. 

Η νεοελληνική λογοτεχνία μπορεί να διακριθεί σχηματικά σε τρεις μεγάλες περιόδους:
***Την υστεροβυζαντινή περίοδο**, από την οποία έχουν ενδιαφέρον για τον μελετητή της νεοελληνικής λογοτεχνίας τα κείμενα σε δημώδη γλώσσα που προέρχονται είτε από περιοχές της Βυζαντινής Αυτοκρατορίας είτε από φραγκοκρατούμενες περιοχές.
***Την περίοδο 1453-1821**, κατά την οποία παρουσιάζονται δύο διακριτοί πόλοι στη λογοτεχνική παραγωγή: οι φραγκοκρατούμενες (Κρήτη, Επτάνησα, Κύπρος) και οι τουρκοκρατούμενες περιοχές. Η μεγαλύτερη άνθηση παρουσιάζεται στις φραγκοκρατούμενες και ιδίως στην Κρήτη μέχρι το 1669. Τους δύο επόμενους αιώνες η λογοτεχνία επιζεί στα Επτάνησα και σταδιακά εμφανίζεται ένας νέος πόλος, το περιβάλλον των Φαναριωτών, που θα παίξει ρόλο στην περίοδο του Διαφωτισμού και στα πρώτα χρόνια της ανεξαρτησίας.
***Τη νεότερη ελληνική λογοτεχνία**, από το 1821 έως σήμερα: μετά την απελευθέρωση η λογοτεχνία στην Ελλάδα γνωρίζει μεγάλη άνθηση. Οι Έλληνες λογοτέχνες παρακολουθούν τις λογοτεχνικές εξελίξεις της Ευρώπης και συντονίζονται με αυτές, αξιοποιώντας παράλληλα τα στοιχεία της ελληνικής λογοτεχνικής και πνευματικής παράδοσης.

Ιστορία της  νεοελληνικής λογοτεχνίας έχουν γράψει οι Άριστος Καμπάνης, Ηλίας Βουτιερίδης, Λίνος Πολίτης, Κωνσταντίνος Δημαράς, Μάριο Βίττι, Γιάννης Κορδάτος, Νίκος Παππάς, Δημήτρης Κωστελένος, Χρίστος Ρώμας κ.ά.

## Οι αρχές της νεοελληνικής λογοτεχνίας
Η χρονολογία 1453, έτος κατάλυσης της Βυζαντινής Αυτοκρατορίας, φαίνεται προβληματική ως αφετηρία της νεοελληνικής λογοτεχνίας επειδή δημιουργεί μια τομή στη λογοτεχνική παραγωγή η οποία δεν ανταποκρίνεται στην πραγματικότητα, αφού ανάμεσα στα κείμενα σε δημώδη γλώσσα της Βυζαντινής περιόδου και στα αντίστοιχα των πρώτων αιώνων μετά την άλωση υπάρχουν πολλές ομοιότητες, γλωσσικές και θεματικές. Επιπλέον, το γεγονός ότι στα τέλη του 19ου αιώνα και στις αρχές του 20ου οι ιστορικοί (για παράδειγμα ο Κωνσταντίνος Παπαρρηγόπουλος) αναζητούσαν τις αρχές του Νέου Ελληνισμού στο ύστερο Βυζάντιο, σε συνδυασμό με το έντονο επιστημονικό ενδιαφέρον εκείνης της εποχής για πολλά δημώδη κείμενα που τότε ανακαλύφθηκαν και εκδόθηκαν για πρώτη φορά, είχε δημιουργήσει ήδη μια παράδοση σύμφωνα με την οποία στα δημώδη κείμενα των τελευταίων αιώνων του Βυζαντίου διαφαίνονταν οι ρίζες της νεοελληνικής εθνικής συνείδησης και εντοπίζονταν οι απαρχές της νεοελληνικής λογοτεχνίας. Για παράδειγμα ο Νικόλαος Πολίτης χαρακτήριζε τον ''Διγενή Ακρίτα'' «εθνικό έπος των νεωτέρων Ελλήνων» και διατύπωνε την άποψη ότι «». 

Έτσι, ήδη σε κάποιες από τις πρώτες *Ιστορίες της νεοελληνικής λογοτεχνίας* του 20ου αι. (για παράδειγμα Άριστου Καμπάνη, *Ιστορία της νεοελληνικής λογοτεχνίας (1000 μ.Χ.-1900)* (1925), Ηλία Βουτιερίδη, * Σύντομη ιστορία της νεοελληνικής λογοτεχνίας (1000-1930)* (1933), η εξέταση άρχιζε από τα βυζαντινά χρόνια, σχήμα που καθιερώθηκε και στις επόμενες Ιστορίες. Ο Λίνος Πολίτης στο πρώτο κεφάλαιο της *Ιστορίας της Νεοελληνικής λογοτεχνίας* (1978) του έγραφε σχετικά: «Στους τελευταίους αιώνες του Βυζαντίου παρουσιάζονται ορισμένα στοιχεία με έκδηλο χαρακτήρα, μπορούμε να πούμε, νεοελληνικό.[...] Από τον *Διγενή* έως τον *Ερωτόκριτο* υπάρχει ενότητα και εξέλιξη οργανική, αδιάσπαστη, ώστε μια τομή στα 1453 [...] θα ήταν αυθαίρετη.[..] Φυσικότερο είναι να παραδεχτούμε πως το νεοελληνικό στοιχείο φανερώνεται[...] από τα βυζαντινά ακόμη χρόνια, και να θεωρήσουμε πως η "δημώδης γραμματεία" της βυζαντινής εποχής [...] αποτελεί την αρχή της καθαυτό νέας ελληνικής λογοτεχνίας». 

Αντιθέτως, άλλοι μελετητές επέμεναν ιδιαιτέρως στα μεσαιωνικά χαρακτηριστικά της δημώδους παραγωγής των υστεροβυζαντινών και πρώτων μεταβυζαντινών χρόνων και πρότειναν άλλου είδους διακρίσεις: ο Εμμανουήλ Κριαράς χαρακτήριζε την περίοδο από το 1204 έως περίπου τα τέλη του 17ου αι. ως «υστεροβυζαντινή» ή «υστερομεσαιωνική» αλλά ταυτόχρονα και «πρωτονεοελληνική», αναγνωρίζοντας σε αυτήν την περίοδο της λογοτεχνίας διττό χαρακτήρα, με στοιχεία μεσαιωνικά και νεοελληνικά. Ο Γ.Π. Σαββίδης πρότεινε ως συμβολική χρονολογία αρχής της νεοελληνικής λογοτεχνίας το έτος της πρώτης έκδοσης του *Απόκοπου*, του πρώτου, απ' όσο γνωρίζουμε, νεοελληνικού λογοτεχνικού κειμένου που τυπώθηκε, δηλαδή το 1519 ή 1509 (όπως διορθώθηκε αργότερα με την εύρεση μιας προγενέστερης έκδοσης), ενώ ο Στυλιανός Αλεξίου τοποθέτησε τις αρχές της νεοελληνικής λογοτεχνίας στα πρώτα έργα που έχουν τα χαρακτηριστικά της Αναγέννησης, δηλαδή τα κυπριακά ερωτικά ποιήματα και την περίοδο της ακμής της κρητικής λογοτεχνίας, προτείνοντας για τα προγενέστερα κείμενα τον όρο «βυζαντινή λογοτεχνία σε δημώδη γλώσσα»

## Η «νεοελληνική λογοτεχνία» ως το 1453
thumb|140px|Χειρόγραφο του Διγενή Ακρίτα

Το πρώτο γραπτό μνημείο σε δημώδη γλώσσα, το οποίο θεωρείται παραδοσιακά ότι σηματοδοτεί την αρχή της νεοελληνικής λογοτεχνίας, είναι το έμμετρο επικό-μυθιστορηματικό αφήγημα γνωστό ως *[[Διγενής Ακρίτας#το «Έπος του Διγενή Ακρίτη»|Έπος του Διγενή Ακρίτη]]*, του 11ου-12ου αι. Από τα μέσα του 12ου αιώνα έχουμε μια σειρά σατιρικών και ηθικοδιδακτικών ποιημάτων. Τα λεγόμενα *Πτωχοπροδρομικά* ποιήματα, που απευθύνονται στους αυτοκράτορες Ιωάννη Β' Κομνηνό και Μανουήλ Κομνηνό, εξιστορούν με σατιρικό τρόπο τα βάσανα του ποιητή από την ανυπόφορη γυναίκα του και τη φτώχεια που ταλαιπωρεί τους ανθρώπους των γραμμάτων και σατιρίζουν τον κλήρο. Αντίθετα, ηθικοδιδακτικό στόχο έχουν τα ποιήματα *Στίχοι γραμματικοί* του Μιχαήλ Γλυκά και *Ο Σπανέας*. 

Μετά την άλωση της Κωνσταντινούπολης από τους Λατίνους (1204) η χρήση της δημώδους επεκτάθηκε. Η πολυπληθέστερη ομάδα κειμένων σε δημώδη γλώσσα είναι έμμετρες μυθοπλαστικές αφηγήσεις που γενικά κατατάσσονται στο λογοτεχνικό είδος του μυθιστορήματος (ή ακριβέστερα της μυθιστορίας) και έχουν θεματολογία ερωτική ή μυθολογική. Τα έργα αυτά είναι είτε μεταφράσεις δυτικών έργων -λιγότερο ή περισσότερο πιστές- είτε πρωτότυπες συνθέσεις στις οποίες διασταυρώνεται η παράδοση των ελληνιστικών και λόγιων βυζαντινών μυθιστορημάτων με δυτικά πρότυπα. Τα πρωτότυπα έργα είναι τα: *Αχιλληίς*, *Καλλίμαχος και Χρυσορρόη*, *[[Βέλθανδρος και Χρυσάντζα]]*, *Λίβιστρος και Ροδάμνη*, *Διήγησις γεναμένη εν Τροία*, με ερωτικό περιεχόμενο, καθώς και τα περισσότερο ηρωικού χαρακτήρα έργα *Διήγησις του Αλεξάνδρου* και *Ιστορία του Βελισσάριου*. Τα μεταφρασμένα είναι τα: *Ο Πόλεμος της Τρωάδος*, *Φλώριος και Πλάτζια-Φλώρα*, *[[Ιμπέριος και Μαργαρώνα]]*, *Απολλώνιος ο Τύριος*, *Θησηίδα* (μετάφραση από τον Βοκκάκιο). 

Μια άλλη ομάδα έργων σε δημώδη γλώσσα είναι οι αλληγορικές διηγήσεις με πρωταγωνιστές ζώα ή φυτά, όπως τα ἐμμετρα *Ο Φυσιολόγος*, *Ο Πουλολόγος*, το *Συναξάριον του τετιμημένου γαϊδάρου* και το πεζό *Ο [[Πωρικολόγος]]*. Ακόμη, δημώδης γλώσσα χρησιμοποιήθηκε και σε χρονικά (τα έμμετρα *[[Χρονικόν του Μορέως]]*, 14ος αι., το *[[Χρονικό των Τόκκων]]*, 15ος αι., και τα πεζά κυπριακά χρονικά του Λεοντίου Μαχαιρά, 14ος αι. και του Γεωργίου Βουστρωνίου, 15ος αι.). Τέλος, τον 14ο αι. εμφανίζονται και τα πρώτα λογοτεχνικά έργα της κρητικής λογοτεχνίας: τα ποιήματα του Στέφανου Σαχλίκη, του Μαρίνου Φαλιέρου και του Λεονάρδου Ντελλαπόρτα που έζησαν και έγραψαν στο δεύτερο μισό του 14ου αι.

## Η λογοτεχνία ως την απελευθέρωση (1453-1821)
### Λογοτεχνία και πνευματική κίνηση έως και τον 17ο αιώνα
Το σημαντικό γεγονός της κατάλυσης της Βυζαντινής αυτοκρατορίας μετά το 1453 δεν άφησε ανεπηρέαστη τη λογοτεχνία: κάποια από τα πρώτα κείμενα που εμφανίστηκαν ήταν ανώνυμα ή επώνυμα στιχουργικά κείμενα αναφερόμενα στην άλωση, τα οποία είναι γνωστά ως *Θρήνοι*. Το πιο γνωστό από αυτά τα κείμενα είναι το *Ανακάλημα της Κωνσταντινόπολης*. Άλλα παρόμοια κείμενα είναι τα *Άλωσις Κωνσταντινουπόλεως*, *Θρήνος των τεσσάρων Πατριαρχείων*, *Θρήνος της Κωνσταντινουπόλεως*. Η μεγαλύτερη λογοτεχνική άνθηση της περιόδου όμως προήλθε από τις περιοχές που τελούσαν υπό φράγκικη κυριαρχία και ώς ένα βαθμό οφείλεται στην αλληλεπίδραση μεταξύ της ελληνικής και της δυτικής κουλτούρας. Τα αξιολογότερα λογοτεχνικά δείγματα της περιόδου προέρχονται από την Κύπρο, τη Ρόδο, την Κρήτη και τα Επτάνησα. 

#### Οι Φραγκοκρατούμενες περιοχές: Ρόδος, Επτάνησα, Κύπρος, Κρήτη και νησιά του Αιγαίου
Από τη Ρόδο προέρχεται μια συλλογή ερωτικών ποιημάτων του 15ου αιώνα που είναι γνωστή με τον τίτλο ***Καταλόγια*** ή *Ερωτοπαίγνια* και ένα έμμετρο χρονικό με τίτλο *Το θανατικό της Ρόδου*, του Εμμανουήλ Λιμενίτη, που αναφέρεται στην επιδημία πανούκλας που έπληξε τη Ρόδο το 1498-1499. Από τα Επτάνησα σώζονται τα στιχουργήματα του Κερκυραίου Ιάκωβου Τριβώλη, *Ιστορία του Ταγιαπιέρα* (τυπώθηκε το 1528) και *Ιστορία του ρε της Σκότζιας με τη ρήγισσα της Εγγλιτέρας* (τυπώθηκε το 1543) και του Ζακυνθηνού Μάρκου Δεφαράνα, *Λόγοι διδακτικοί του πατρός προς τον υιόν* (1543) και *Ιστορία της Σωσάννης* (1569). Στην Κύπρο είχε αναπτυχθεί αξιόλογη πνευματική κίνηση μέχρι την άλωση από τους Τούρκους το 1571. Από τα μέσα του 16ου αι. προέρχεται μία συλλογή ερωτικών ποιημάτων, γνωστή με τον τίτλο ''Κυπριακά ερωτικά ποιήματα''. Περιέχει 156 ποιήματα στην κυπριακή διάλεκτο, επηρεασμένα από την ιταλική ποίηση της Αναγέννησης και κυρίως από τον Πετράρχη. Σε αυτήν τη συλλογή βρίσκονται τα πρώτα ελληνικά σονέτα.

[thumb|150px|Εξώφυλλο της [Γεώργιος Χορτάτσης#Ερωφίλη|''Ερωφίλης'' του Γεώργιου Χορτάτση]]
Η λογοτεχνική παραγωγή στη βενετοκρατούμενη Κρήτη διακρίνεται σε δύο περιόδους: την περίοδο της προετοιμασίας (ώς το 1590 περίπου) και την περίοδο της ακμής (1590-1669). Τα ποιήματα της πρώτης περιόδου έχουν περιεχόμενο σατιρικό, ηθικοδιδακτικό, ιστορικό και σπανιότερα ερωτικό. Από την περίοδο αυτή περισσότερο γνωστά είναι τα ποιήματα *Απόκοπος* του Μπεργαδή, η *Κοσμογέννησις* του Γεώργιου Χούμνου, τα ανώνυμα *Γαδάρου, λύκου και αλεπούς διήγησις ωραία*, *Ο κάτης και οι ποντικοί*, το *Ερωτικόν ενύπνιον* του Μαρίνου Φαλιέρου, το ανώνυμο *Ριμάδα κόρης και νιου*, η *Συμφορά της Κρήτης* του Μανόλη Σκλάβου*. 

Κατά τη δεύτερη περίοδο σημειώνεται η μεγάλη άνθηση κυρίως του θεάτρου και η καλλιέργεια του [[κρητική διάλεκτος|κρητικού ιδιώματος]] που εξυψώνεται σε άρτια επεξεργασμένη λογοτεχνική γλώσσα. Ο σημαντικότερος συγγραφέας [[θέατρο|θεατρικών]] έργων είναι ο [[Γεώργιος Χορτάτσης]], συγγραφέας του πιο διαδεδομένου θεατρικού έργου της εποχής, της *Ερωφίλης*, αλλά και της [[κωμωδία]]ς *Κατσούρμπος* (ενδεχομένως και του *Στάθη*) και του ποιμενικού δράματος *Πανώρια*. Άλλα θεατρικά έργα είναι η *Θυσία του Αβραάμ* (ενδεχομένως του [[Βιτσέντζος Κορνάρος|Κορνάρου]]), ο *Φορτουνάτος* και ο *Ζήνων*. Από την ίδια περίοδο προέρχεται και η έμμετρη [[μυθιστορία]] *Ερωτόκριτος* του Κορνάρου καθώς και το ειδύλλιο [[Κρητική λογοτεχνία της Βενετοκρατίας#Ποιμενικό ειδύλλιο: Η Βοσκοπούλα|*Η Βοσκοπούλα*]].

Παράλληλα με το κρητικό θέατρο, στα [[Νησιά Αιγαίου Πελάγους|νησιά του Αιγαίου]] παρουσιάζεται ανάπτυξη της θεατρικής παραγωγής με έργα θρησκευτικού περιεχομένου. Αυτή η τάση σχετίζεται με την προσηλυτιστική δράση των ιησουιτών μοναχών στα κολέγια που είχαν ιδρύσει σε διάφορα νησιά του Αιγαίου, όπου οι θεατρικές παραστάσεις αποτελούσαν μέρος του εκπαιδευτικού προγράμματος. Αποτέλεσμα αυτού ήταν και η «απάντηση» ορθοδόξων ιερέων με άλλα θεατρικά έργα. Τα σωζόμενα κείμενα είναι 10 και παραδίδονται πλήρη ή αποσπασματικά. Σε αυτά εντοπίζονται επιδράσεις του κρητικού θεάτρου και ίχνη των τεχνοτροπιών του [[Μπαρόκ]] και του [[Ροκοκό]]. Από τη Χίο προέρχονται πέντε επώνυμα έργα του 17ου αι.: τρία γράφτηκαν από τον Μιχαήλ Βεστάρχη (*Διάλογος της Υπεραγίας Θεοτόκου*, *Στίχοι... εις την Ανάστασιν του Κυρίου ημών Ιησού Χριστού*, *Στίχοι... εις τον Ελεάζαρον και τους επτά παίδας τους Μακκαβαίους...*) και τα άλλα δύο από τους ορθόδοξους ιερείς Γρηγόριο Κονταράτο (*Στίχοι... εις τους τρεις παίδας παρά Ναβουχοδονόσωρ βασιλέον βαλθείσιν εις την κάμινον...*) και Γαβριήλ Προσοψά (*Δράμα περί του γεννηθέντος τυφλού*). Μεταγενέστερο, επίσης από τη Χίο, είναι το έργο *Δαβίδ*. Από τις Κυκλάδες προέρχεται η *Τραγέδια του Αγίου Δημητρίου*, που παραστάθηκε στη Νάξο το 1723, και ένα άτιτλο πεζό δράμα για τον [[Ηρώδης ο Μέγας|Ηρώδη]] και τη [[σφαγή των νηπίων]] (είναι μάλιστα το πρώτο νεοελληνικό θεατρικό σε πεζό λόγο). Σώζονται ακόμη αποσπάσματα από έργα για τον [[Άγιος Ισίδωρος ο Χίος|Άγιο Ισίδωρο]] και τον [[Άγιος Γεώργιος|Άγιο Γεώργιο]], καθώς και ένα τμήμα από έργο με μη θρησκευτικό περιεχόμενο, το ποιμενικό δράμα *Καλλίμαχος και Ροδάμνια*.

==== Τουρκοκρατούμενη Ελλάδα και Διασπορά ====
[[Εικόνα:Book Cover - He Palaia te kai Nea Diathike - Kartanos Ioannikios 1536 Venetia.jpg|thumb|140px|left|*Η Παλαιά τε και Νέα Διαθήκη*, ένα από τα δημοφιλέστερα αναγνώσματα της Τουρκοκρατίας]]

Εκτός από τις φραγκοκρατούμενες περιοχές, καθαρά λογοτεχνική παραγωγή δεν εμφανίστηκε στην υπόλοιπη Ελλάδα. Όμως στις ελληνικές κοινότητες της διασποράς (κυρίως της [[Βενετία]]ς και στους κύκλους του Πατριαρχείου της [[Κωνσταντινούπολη]]ς) άρχισε σταδιακά να αναπτύσσεται πνευματική κίνηση και να γίνονται προσπάθειες καλλιέργειας της ομιλουμένης γλώσσας, με στόχο την επικοινωνία με τον λαό. Αξιομνημόνευτος από αυτήν την άποψη είναι ο [[Νικόλαος Σοφιανός]], [[Κέρκυρα|Κερκυραίος]] λόγιος που έζησε τον 16αι. στη [[Βενετία]] και έγραψε γραμματική της νέας ελληνικής γλώσσας, η οποία όμως δεν δημοσιεύτηκε τότε. Η λαϊκή γλώσσα χρησιμοποιήθηκε κυρίως σε κείμενα θρησκευτικά, ομιλίες ή διασκευές θρησκευτικών κειμένων, όπως *Η Παλαιά τε και Νέα Διαθήκη* του [[Ιωαννίκιος Καρτάνος|Ιωαννίκιου Καρτάνου]] (1536), ο *Θησαυρός* του [[Δαμασκηνός Στουδίτης|Δαμασκηνού Στουδίτη]] (1561 περίπου), ένα από τα αγαπημένα λαϊκά αναγνώσματα που είχε πολλές επανεκδόσεις κατά τη διάρκεια της Τουρκοκρατίας, οι *Διδαχές* του [[Αλέξιος Ραρτούρος|Αλέξιου Ραρτούρου]] (1560), ομιλίες και μεταφράσεις κειμένων του [[Μελέτιος Πηγάς|Μελέτιου Πηγά]], Πατριάρχη [[Αλεξάνδρεια|Αλεξανδρείας]] (1549-1601) και του [[Μάξιμος Μαργούνιος|Μάξιμου Μαργούνιου]] (1530-1602).

[[Εικόνα:Hlias Miniatis.jpg|thumb|140px|[[Ηλίας Μηνιάτης]], ο μεγαλύτερος ρήτορας της Τουρκοκρατίας]]

Κατά τη διάρκεια του 17ου αι. συνεχίστηκε η συγγραφή θρησκευτικών κειμένων σε λαϊκή γλώσσα, όπως η *Αμαρτωλών σωτηρία* (1641) του [[Αγάπιος Λάνδος|Αγάπιου Λάνδου]] και αφηγήσεις θαυμάτων και Βίων Αγίων από τους [[Ιωάννης Μορζήνος|Ιωάννη Μορεζήνο]] και του [[Νεόφυτος Ροδινός|Νεόφυτο Ροδινό]]. Τα πιο αξιόλογα όμως δείγματα καλλιέργειας της λαϊκής γλώσσας προέρχονται από τον [[Φραγκίσκος Σκούφος|Φραγκίσκο Σκούφο]] (1644-1697), συγγραφέα εγχειριδίου ρητορικής με εξαιρετικά παραδείγματα σε απλή γλώσσα και τον [[Ηλίας Μηνιάτης|Ηλία Μηνιάτη]] (1669-1714), τον μεγαλύτερο ρήτορα της περιόδου. Οι *Διδαχαί* (1716) του [[Επίσκοπος Κερνίτζης και Καλαβρύτων Ηλίας Μηνιάτης|Μηνιάτη]] είναι κείμενα σε δημοτική γλώσσα με περίτεχνα επεξεργασμένο ύφος σύμφωνα με τους κανόνες του λογοτεχνικού [[μπαρόκ]].

=== Η λογοτεχνία μέχρι την εποχή του Διαφωτισμού ===
Μετά την άλωση της Κρήτης το 1669 οι μόνες πνευματικές εστίες που απέμειναν ήταν τα [[Επτάνησα]], ο ελληνισμός της Διασποράς και το [[Φαναριώτες|Φανάρι]], αλλά παράλληλα υπήρξε σταδιακή οικονομική και πνευματική άνθηση και στις τουρκοκρατούμενες περιοχές της ηπειρωτικής Ελλάδας. Ο 18ος αι. συχνά χαρακτηρίζεται ως «αντιποιητικός», επειδή τα λογοτεχνικά έργα της εποχής δεν φτάνουν στο ύψος της [[κρητική λογοτεχνία της βενετοκρατίας|κρητικής λογοτεχνίας]]. Αυτό δεν σημαίνει όμως ότι δεν υπάρχουν αρκετά ενδιαφέροντα λογοτεχνικά δείγματα. 

Στα [[Επτάνησα]] παρατηρείται πνευματική κίνηση και μικρή άνθηση του [[θέατρο|θεάτρου]], στην οποία συνετέλεσε και το γεγονός ότι πολλοί Κρήτες κατέφυγαν εκεί μετά την πτώση της [[Κρήτη]]ς στους Οθωμανούς. Βέβαια θεατρικά δείγματα υπήρχαν στα [[Επτάνησα]] και πριν από το 1669, για παράδειγμα η *Ευγένα* (1646) του Ζακυνθινού [[Θεόδωρος Μοντσελέζε|Θεόδωρου Μοντσελέζε]] που τυπώθηκε το 1646 και η μετάφραση του *Pastor Fido* (*Ο Πιστός Βοσκός*) από τον επίσης Ζακυνθινό Μιχαήλ Σουμμάκη, το 1658. Στις αρχές του 18ου αι. ο σημαντικότερος [[επτάνησα|επτανήσιος]] ποιητής ήταν ο [[Κεφαλλονιά|Κεφαλλονίτης]] [[Πέτρος Κατσαΐτης]] που έγραψε δύο θεατρικά έργα, την *Ιφιγένεια* (1720) και τον *Θυέστη* (1721) καθώς και το ποίημα *Κλαυθμός Πελοποννήσου*, ενώ πιθανολογείται επίσης ότι δικό του έργο είναι και το στιχούργημα *Νέα Ιστορία Αθέσθη Κυθηρέου* που τυπώθηκε ανώνυμα το 1749 στη [[Βενετία]]. Η κρητική επίδραση είναι φανερή σε όλα αυτά τα έργα· εξάλλου το κρητικό θέατρο επιβίωνε και σε παραστάσεις έργων, γνωστές ως *Ομιλίες*. 

Ένα από τα πιο σημαντικά λογοτεχνικά γεγονότα των αρχών του 18ου αι. είναι η έκδοση της ποιητικής συλλογής *Άνθη Ευλαβείας* (1708), από Έλληνες σπουδαστές του [[Φλαγγίνειος Σχολή|Φλαγγινιανού εκπαιδευτηρίου]] της [[Βενετία]]ς, το 1708. Πνευματική και λογοτεχνική κίνηση αναπτύχθηκε επίσης στην [[Κωνσταντινούπολη]], στους κύκλους του Πατριαρχείου και των [[Φαναριώτες|Φαναριωτών]], όπου έγιναν απόπειρες διαμόρφωσης μιας ποιητικής που χρησιμοποιούσε το ιδίωμα των ελλήνων της [[Κωνσταντινούπολη]]ς. Ενδιαφέρον παρουσιάζουν δύο στιχουργήματα των μέσων του 18ου αι., η *Στοιχειομαχία* του Ιωάννη Ρίζου Μανέ (1746), που περιγράφει την πάλη των φυσικών στοιχείων και η *Βοσπορομαχία* (1752) του Caspar Ludwig Momars, υπηκόου της Αυστρίας που ζούσε στην [[Κωνσταντινούπολη]], η οποία περιγράφει τον ανταγωνισμό μεταξύ των δύο ακτών του Βοσπόρου. Στο αστικό περιβάλλον του Φαναρίου και των Ελλήνων της διασποράς (κυρίως παραδουνάβιες ηγεμονίες) διαμορφώθηκε και η συνήθεια σύνταξης στιχουργημάτων ερωτικού περιεχομένου κυρίως που κυκλοφορούσαν σε ανώνυμες συλλογές, γνωστές ως «μισμαγιές». Από τον κύκλο των [[Φαναριώτες|Φαναριωτών]] προέρχεται και ένα πεζό έργο που χαρακτηρίζεται συχνά ως η πρώτη απόπειρα σύνταξης μυθιστορήματος: είναι το *Φιλοθέου Πάρεργα* που γράφτηκε το 1718 από τον [[Νικόλαος Μαυροκορδάτος (1670-1730)|Νικόλαο Μαυροκορδάτο]], αλλά τυπώθηκε το 1800. 

Στην ηπειρωτική Ελλάδα κυριαρχεί τον 18ο αι. η μορφή του [[Καισάριος Δαπόντες|Καισάριου Δαπόντε]], πολυγραφότατου ποιητή και μοναχού που έγραψε πολλές χιλιάδες στίχους με περιεχόμενο αυτοβιογραφικό, ηθικοδιδακτικό και θρησκευτικό.

=== Η ποίηση στην εποχή του Διαφωτισμού: Φαναριώτες, «πρόδρομοι» και Επτανήσιοι ===
Το τελευταίο τέταρτο του 18ου αι. χαρακτηρίζεται από την εμφάνιση του νεοελληνικού [[διαφωτισμός|διαφωτισμού]]. Οι κυριότερες πνευματικές κατευθύνσεις της περιόδου είναι η συζήτηση για το [[γλωσσικό ζήτημα]], το οποίο σχετίζεται άμεσα με το ζήτημα της παιδείας του έθνους, καθώς και η προετοιμασία της επανάστασης και της επακόλουθης πολιτικής και πνευματικής αναγέννησης. 

Στα χρόνια εκείνα παρατηρείται και μια μερική άνθηση του ποιητικού λόγου με δύο πόλους: από τη μία ποιητές που ανήκουν στο κλίμα των [[Φαναριώτες|φαναριωτών]] και από την άλλη οι επτανήσιοι ποιητές που χαρακτηρίζονται ως [[Επτανησιακή Σχολή (λογοτεχνία)#προσολωμικοί ποιητές|προσολωμικοί]]. Κεντρικές προσωπικότητες όμως είναι οι λεγόμενοι «πρόδρομοι», ο [[Αθανάσιος Χριστόπουλος]], ο [[Ρήγας Φεραίος]] και ο [[Ιωάννης Βηλαράς]]. 

Στο κλίμα των Φαναριωτών κινούνται ποιητές όπως ο Διονύσιος Φωτεινός (1777-1821), με γνωστότερο έργο του μία μεταγραφή του [[Βιτσέντζος Κορνάρος#Ερωτόκριτος|*Ερωτόκριτου*]] σύμφωνα με τις γλωσσικές και αισθητικές αντιλήψεις των φαναριωτών, ο [[Μιχαήλ Περδικάρης]] (1766-1828), που έγραψε την σκληρή σάτιρα *Ερμήλος ή Διμοκριθηράκλειτος* (1817), στην οποία ελέγχει αυστηρά τόσο τους κληρικούς όσο και τους αστούς υποστηρικτές των νέων ιδεών, και ο [[Γεώργιος Σακελλάριος]] (1765 -1838), που αξίζει να μνημονεύεται γιατί είναι από τους εισηγητές του προρομαντισμού στην [[Ελλάδα]]. 

Ως «πρόδρομοι» χαρακτηρίζονται οι [[Αθανάσιος Χριστόπουλος]], [[Ρήγας Φεραίος]] και [[Ιωάννης Βηλαράς]] για τον προδρομικό ρόλο τους στη διάδοση της παιδείας, την καλλιέργεια της δημοτικής γλώσσας και την επίδρασή τους σε μεταγενέστερους λογοτέχνες. Εμπνευσμένοι από τις ιδέες του [[Διαφωτισμός|διαφωτισμού]] είχαν στόχο τον φωτισμό του γένους και με πλούσιο πρωτότυπο και μεταφραστικό έργο στη δημοτική γλώσσα επιδιώξαν την πνευματική αναγέννηση του ελληνισμού. Ο [[Ρήγας Φεραίος|Ρήγας]] μετέφρασε λογοτεχνικά και επιστημονικά έργα και μετέφρασε ελεύθερα κάποια διηγήματα του Γάλλου [[Rétif de la Bretonne]] στο έργο του *Σχολείον των ντελικάτων εραστών* (1790), στο οποίο ενσωμάτωσε πολλά φαναριώτικά ποιήματα. Ο [[Αθανάσιος Χριστόπουλος]] εξέδωσε το 1811 τη συλλογή ποιημάτων *Λυρικά*, με ερωτικό, [[Αρκαδία (αρκαδικό λογοτεχνικό ύφος)|αρκαδικό]] και βακχικό περιεχόμενο, για τα οποία χαρακτηρίστηκε «ο νέος [[Ανακρέων]]». Λυρικά ποιήματα πιο κοντά στη δημοτική γλώσσα καθώς και σατιρικά έγραψε και ο [[Ιωάννης Βηλαράς]], τα οποία εκδόθηκαν μετά τον θάνατό του. Ο Βηλαράς αξίζει βέβαια να μνημονεύεται και για τη μαχητική υπεράσπιση της [[δημοτική γλώσσα|δημοτικής]] και για τις πρωτοποριακές ιδέες του, όπως αυτή της καθιέρωσης της φωνητικής ορθογραφίας, τις οποίες υποστήριξε στο βιβλίο του *Η ρομεηκη γλοσα* (1814).

Στα τέλη του 18ου αι. παρατηρείται ακμή της ποίησης στη [[Ζάκυνθος|Ζάκυνθο]] και οι ποιητές της περιόδου χαρακτηρίζονται [[Επτανησιακή Σχολή (λογοτεχνία)#προσολωμικοί ποιητές|προσολωμικοί]] επειδή θεωρείται ότι με το έργο τους διαμόρφωσαν τις κατάλληλες συνθήκες για την πνευματική ανάπτυξη και τη μελλοντική εμφάνιση και διαμόρφωση της [[Επτανησιακή Σχολή (λογοτεχνία)|επτανησιακής σχολής]]. Η ποίηση αυτή είναι κυρίως πατριωτική και σατιρική. Τα σημαντικότερα έργα είναι οι *Θούριοι* του [[Αντώνιος Μαρτελάος|Αντώνιου Μαρτελάου]] και του [[Νικόλαος Κούρσουλας|Νικόλαου Κούρσουλα]] και οι σάτιρες του [[Αντώνιος Κατήφορος|Αντώνιου Κατήφορου]] και του [[Νικόλαος Κουτούζης|Νικόλαου Κουτούζη]].

== Η νεότερη ελληνική λογοτεχνία (1821 έως σήμερα) ==
=== Ρομαντικά χρόνια (1820-1880) ===
[[Αρχείο:Μουτζάν.jpg|thumb|right|150px|Η [[Ελισάβετ Μουτζάν-Μαρτινέγκου]], η πρώτη Ελληνίδα πεζογράφος.]]

Το μεγάλο γεγονός της [[Επανάσταση του 1821|Επανάστασης του 1821]] επηρέασε σημαντικά τη λογοτεχνία των πρώτων χρόνων του νεοσύστατου ελληνικού κράτους. Μέσα στη δεκαετία του 1820 γράφτηκαν τα πρώτα ποιήματα με θέμα την Επανάσταση από δύο [[Επτάνησα|Επτανήσιους]] ποιητές, τον [[Διονύσιος Σολωμός|Διονύσιο Σολωμό]] (*Ύμνος εις την Ελευθερίαν*, 1823) και τον [[Ανδρέας Κάλβος|Ανδρέα Κάλβο]] (*Λύρα*, 1824, *Λυρικά*, 1826). Η Επανάσταση αποτελούσε βασικό θέμα και στα ποιήματα των Αθηναίων ποιητών καθώς και σε αρκετά πεζογραφικά έργα των πρώτων χρόνων της περιόδου, ενώ το ρεύμα που καθόρισε τη φυσιογνωμία της νεοελληνικής λογοτεχνίας έως το 1880 ήταν ο [[ρομαντισμός]], που επηρέασε το έργο τόσο των Αθηναίων όσο και των Επτανησίων ποιητών, αν και εμφανίστηκε με διαφορετικές μορφές στην Αθήνα και τα Επτάνησα. Ο ρομαντικός χαρακτήρας της [[Επτανησιακή Σχολή (λογοτεχνία)|Επτανησιακής σχολής]] άρχισε να αναγνωρίζεται τα τελευταία χρόνια, επειδή η παλαιότερη κριτική αντιμετώπιζε αρνητικά τον ελληνικό ρομαντισμό, καθώς τον ταύτιζε με την καθαρεύουσα και τους εκφραστικούς τρόπους της [[Α' Αθηναϊκή Σχολή|Α' Αθηναϊκής Σχολής]].

==== Η ποίηση σε Αθήνα και Επτάνησα ====

[[Αρχείο:Solomos portrait 4.jpg|thumb|150px|[[Διονύσιος Σολωμός]], αρχηγός της [[Επτανησιακή Σχολή (λογοτεχνία)|«Επτανησιακής σχολής»]]]]

Τις πρώτες δεκαετίες μετά την Επανάσταση η ποίηση αναπτύχθηκε σε δύο πόλους, τα [[Επτάνησα]] και την [[Αθήνα]]. Η βασική διαφορά μεταξύ των δύο ποιητικών «σχολών» ήταν η χρήση της γλώσσας: οι σπουδαιότεροι Επτανήσιοι ποιητές έγραψαν στη δημοτική (χωρίς αυτό να σημαίνει ότι δεν υπήρχε μεγάλος αριθμός ποιητών που έγραφαν σε καθαρεύουσα γλώσσα), ενώ στην Αθήνα η γλώσσα της ποίησης γινόταν όλο και πιο αρχαΐζουσα, υπό την επίδραση των μεγαλοϊδεατικών τάσεων και της επιθυμίας να αναδειχθεί η ιστορική συνέχεια μεταξύ αρχαίων και νέων Ελλήνων· η καθαρεύουσα επιβαλλόταν εξάλλου και από τους [[Α' Αθηναϊκή Σχολή#Ποιητικοί διαγωνισμοί|Ποιητικούς διαγωνισμούς]]. 

Ορόσημο για την εμφάνιση του ρομαντισμού της [[Α' Αθηναϊκή Σχολή|Α' Αθηναϊκής Σχολής]] είναι το [[1831]], έτος δημοσίευσης των ποιημάτων *Οδοιπόρος* του [[Παναγιώτης Σούτσος|Παναγιώτη Σούτσου]] και *Δήμος και Ελένη* του [[Αλέξανδρος Ρίζος Ραγκαβής|Αλέξανδρου Ρίζου Ραγκαβή]]. Η εξέλιξη της αθηναϊκής ρομαντικής ποίησης έχει διακριθεί σε τρεις φάσεις: «τα χρόνια της εξόρμησης» (1830-1850, που είναι περίοδος διαμόρφωσης της φυσιογνωμίας, «τα χρόνια της ακμής» (1850-1870), όταν οι κυριότεροι εκπρόσωποι ([[Αλέξανδρος Κ. Σούτσος|Αλέξανδρος Σούτσος]], [[Παναγιώτης Σούτσος|Π. Σούτσος]], [[Αλέξανδρος Ρίζος Ραγκαβής|Ραγκαβής]]) έχουν φτάσει στην ωριμότητα, ενώ εμφανίζονται και νεότεροι ([[Δημήτριος Παπαρρηγόπουλος]], [[Σπυρίδων Βασιλειάδης]]). Τα χρόνια αυτά σηματοδοτούνται από την κυριαρχία των [[Α' Αθηναϊκή Σχολή#Ποιητικοί διαγωνισμοί|Ποιητικών διαγωνισμών]] του [[Πανεπιστήμιο Αθηνών|Πανεπιστημίου Αθηνών]] και τη στροφή προς τον αρχαϊσμό. Η τελευταία δεκαετία ονομάζεται περίοδος της «παρακμής», γιατί τότε, και ενώ οι κυριότεροι εκπρόσωποι έχουν πεθάνει και οι [[Α' Αθηναϊκή Σχολή#Ποιητικοί διαγωνισμοί|Ποιητικοί διαγωνισμοί]], φτάνουν σε ακραίες μορφές τα αρνητικά χαρακτηριστικά του ρεύματος (ατημέλητη έκφραση, υπερβολική μελαγχολία που έφτανε στη θανατολαγνεία). Κυρίαρχη ποιητική μορφή είναι ο [[Αχιλλέας Παράσχος]], όμως μέσα στη δεκαετία αυτή εμφανίζονται και κάποιοι ποιητές που προαναγγέλλουν την εμφάνιση της [[Νέα Αθηναϊκή Σχολή|Νέας Αθηναϊκής Σχολής]], όπως ο [[Γεώργιος Βιζυηνός]], ο [[Αριστομένης Προβελέγγιος|Αριστομένης Προβελλέγγιος]] και ο [[Ιωάννης Παπαδιαμαντόπουλος (Νεότερος)|Ιωάννης Παπαδιαμαντόπουλος]]. 

Στα [[Επτάνησα]] η ποίηση ακολουθεί διαφορετικές κατευθύνσεις υπό την επίδραση κυρίως της μακρόχρονης επαφής με την ιταλική παιδεία. Οι [[Επτανησιακή Σχολή (λογοτεχνία)|Επτανήσιοι ποιητές]] μπορούν, σχηματικά, να διακριθούν σε δύο ομάδες: τους «σολωμικούς ποιητές», που προσπάθησαν να ακολουθήσουν τον δρόμο του [[Διονύσιος Σολωμός|Διονύσιου Σολωμού]], γράφοντας ποιήματα σε δημοτική γλώσσα με τον 15σύλλαβο του [[Δημοτικό τραγούδι|δημοτικού τραγουδιού]] ή σύντομες φόρμες της ιταλικής στιχουργίας, και τους ποιητές που ακολούθησαν προσωπικές επιλογές, όπως ο [[Ανδρέας Κάλβος]], με την ιδιότυπη και μοναδικές στιχουργικές και γλωσσικές επιλογές του, ο [[Ανδρέας Λασκαράτος]] που συνέχισε τη μακρά σατιρική παράδοση των [[Επτάνησα|Επτανήσων]] και ο [[Αριστοτέλης Βαλαωρίτης]] που έχει κοινά στοιχεία τόσο με τους [[Επτανησιακή Σχολή (λογοτεχνία)|Επτανήσιους ποιητές]] (δημοτική γλώσσα) όσο και με τους [[Α' Αθηναϊκή Σχολή|αθηναίους ρομαντικούς]] (ρητορεία και στόμφος).

==== Η πεζογραφία ====

[[Αρχείο:Royidis.jpg|thumb|130px|[[Εμμανουήλ Ροΐδης]], ένας από τους σημαντικότερους Έλληνες πεζογράφους του 19ου αι.]]
[[Αρχείο:Demetrius Vikelas.jpg|thumb|130px|[[Δημήτριος Βικέλας]] ]]

Η πεζογραφία μέχρι το 1880 καλλιεργήθηκε κυρίως στην [[Αθήνα]] και σε άλλα πνευματικά κέντρα όπως η [[Σύρος]] ή η [[Κωνσταντινούπολη]], όχι όμως και στα [[Επτάνησα]] (με ελάχιστες εξαιρέσεις, όπως *Τα μυστήρια της Κεφαλλονιάς*, 1856, του [[Ανδρέας Λασκαράτος|Λασκαράτου]] και η *Αυτοβιογραφία*, 1881, της [[Ελισάβετ Μουτζάν-Μαρτινέγκου]]). Τα χρόνια αυτά είναι τα χρόνια της διαμόρφωσης του νεοελληνικού [[μυθιστόρημα|μυθιστορήματος]] και τα έργα παρουσιάζουν ποικιλία στη μορφή και το περιεχόμενο. Τα κυρίαρχα θέματα είναι περιπετειώδεις ερωτικές ιστορίες ή ιστορικά γεγονότα από την [[Επανάσταση του 1821|Επανάσταση]] ή παλιότερες περιόδους της ελληνικής ιστορίας, αλλά είναι εμφανής κάποιες φορές και η σατιρική ή η κριτική διάθεση. Η γλώσσα των κειμένων είναι η [[καθαρεύουσα]] με αρκετές διαβαθμίσεις από απλούστερες μορφές έως ακραία αρχαΐζουσα γλώσσα, ενώ παρατηρείται κάποιες φορές και προσπάθεια απόδοσης του προφορικού λόγου και των ιδιωματισμών. Το πιο διάσημο σήμερα έργο της περιόδου είναι η [[Πάπισσα Ιωάννα (μυθιστόρημα)|*Πάπισσα Ιωάννα*]] (1866) του [[Εμμανουήλ Ροΐδης|Εμμανουήλ Ροΐδη]]· άλλα έργα που ξεχώρισαν είναι ο *Αυθέντης του Μορέως* (1850) του [[Αλέξανδρος Ρίζος Ραγκαβής|Αλέξανδρου Ρίζου Ραγκαβή]], ο *Θάνος Βλέκας* (1862) του [[Παύλος Καλλιγάς|Παύλου Καλλιγά]], η *Στρατιωτική Ζωή εν Ελλάδι* (1870) του Χαρίλαου Δημόπουλου και ο *Λουκής Λάρας* (1879) του [[Δημήτριος Βικέλας|Δημήτριου Βικέλα]], ενώ μυθιστορήματα που ήταν δημοφιλή τότε, όπως η *Ορφανή της Χίου* (1839) του [[Ιάκωβος Πιτζιπιός|Ιάκωβου Γ. Πιτζιπίου]] και η *Ηρωίς της Ελληνικής Επαναστάσεως* (1861) του [[Στέφανος Ξένος|Στέφανου Θ. Ξένου]] ξεχάστηκαν μετά το 1880.

=== 1880-1930 ===
Η χρονολογία 1880 σηματοδοτεί μία σημαντική στροφή τόσο στην ποίηση όσο και στην πεζογραφία. Νέα ευρωπαϊκά ρεύματα, όπως ο [[παρνασσισμός]], ο [[συμβολισμός]] ο [[ρεαλισμός (λογοτεχνία)|ρεαλισμός]] και ο [[νατουραλισμός]], είναι πλέον πηγές έμπνευσης των λογοτεχνών, ενώ η ανάπτυξη της επιστήμης της [[Λαογραφία]]ς οδηγεί σε θεματική ανανέωση των λογοτεχνικών έργων. Παράλληλα η δημοτική καθιερώνεται στην ποίηση πρώτα και αργότερα και στην πεζογραφία. Η χρονιά 1930 είναι επίσης οριακή, αφού τότε εμφανίζονται τα πρώτα δείγματα του μοντερνισμού στην ποίηση και την πεζογραφία. Το χρονικό διάστημα μεταξύ των ετών 1880-1930 χαρακτηρίζεται από πλούσια παραγωγή ποιητικών και πεζών έργων, την εμφάνιση πολλών και σημαντικών λογοτεχνών και την κυριαρχία ποικίλων τάσεων.

==== Η ποίηση ====

[[Εικόνα:Roilos-georgios-poets-parnassos-literary-club.jpg|thumb|left|200px|[[Γεώργιος Ροϊλός|Γ. 
Ροϊλός]], *Οι ποιητές* (π. 1919). Λάδι σε μουσαμά, 130 εκ. x 170 εκ. Φιλολογικός Σύλλογος «Παρνασσός».Μεγάλοι ποιητές της γενιάς του 1880. Στο κέντρο ο [[Κωστής Παλαμάς]].]]
Το 1880 εκδίδονται δύο ποιητικές συλλογές που σηματοδοτούν την εμφάνιση της [[Νέα Αθηναϊκή Σχολή|Νέας Αθηναϊκής Σχολής]]: οι *Στίχοι* του [[Νίκος Καμπάς|Νίκου Καμπά]] και οι *Ιστοί Αράχνης* του [[Γεώργιος Δροσίνης|Γεώργιου Δροσίνη]]. Η τεχνοτροπική αλλαγή και η απομάκρυνση από τον [[Α' Αθηναϊκή Σχολή|αθηναϊκό ρομαντισμό]] είναι εμφανής: η γλώσσα των ποιημάτων είναι δημοτική, τα θέματα είναι οικεία, καθημερινά, και οι τόνοι χαμηλοί. Ο κυριότερος εκπρόσωπος της γενιάς αυτής όμως είναι ο [[Κωστής Παλαμάς]], που κυριάρχησε στη νεοελληνική πνευματική ζωή για τις επόμενες δεκαετίες. Το ποιητικό του έργο είναι πλούσιο και ποικίλο: εμπνέεται από θέματα καθημερινά, από την εσωτερική ζωή, από ιστορικά γεγονότα ή από την επικαιρότητα, γράφει είτε σύντομα ποιήματα είτε μεγαλύτερες, επικολυρικές συνθέσεις (*Ο Δωδεκάλογος του Γύφτου*, *Η Φλογέρα του Βασιλιά*), φροντίζοντας πάντα για τη μορφική αρτιότητα του στίχου και εμπνεόμενος από τη νεοελληνική ποιητική παράδοση αλλά και από τα σύγχρονα ευρωπαϊκά ρεύματα. Από τους πρώτους ποιητές της [[Νέα Αθηναϊκή Σχολή|Γενιά του 1880]], μόνο ο [[Κωστής Παλαμάς|Παλαμάς]] παρουσίασε σημαντική εξέλιξη στην ποιητική του, ενώ σύντομα εμφανίστηκαν νεότεροι ποιητές που συνέχισαν την ανανέωση ακολουθώντας τα ρεύματα του [[παρνασσισμός|παρνασσισμού]] (τα σονέτα του [[Κωνσταντίνος Θεοτόκης|Κωνσταντίνου Θεοτόκη]], του [[Λορέντζος Μαβίλης|Λορέντζου Μαβίλη]] και του [[Ιωάννης Γρυπάρης (λογοτέχνης)|Ιωάννη Γρυπάρη]]) και του [[συμβολισμός|συμβολισμού]] ([[Κωνσταντίνος Χατζόπουλος]], [[Λάμπρος Πορφύρας]]) ή δικούς τους εκφραστικούς δρόμους ([[Μιλτιάδης Μαλακάσης]], [[Κώστας Κρυστάλλης]]).



Τα χρόνια γύρω στα 1910, όταν ο [[Κωστής Παλαμάς]] έγραφε τις κεντρικές ποιητικές συνθέσεις του, τον *Δωδεκάλογο του Γύφτου* (1907) και τη *Φλογέρα του Βασιλιά* (1920), στην [[Αλεξάνδρεια]] της [[Αίγυπτος|Αιγύπτου]] έφτανε στην ωριμότητά του ο [[Κωνσταντίνος Καβάφης|Κωνσταντίνος Π. Καβάφης]], ο οποίος όμως έγινε ευρύτερα γνωστός στην [[Αθήνα]] μετά το 1920, κυρίως εξαιτίας της ιδιότυπης, για την ποιητική παράδοση της εποχής, γραφής του, με την [[καθαρεύουσα]] γλώσσα και τον σχεδόν πεζολογικό τόνο. Τα ίδια χρόνια όμως εμφανίστηκαν και νεότεροι ποιητές που ακολούθησαν προσωπικούς δρόμους και διαφοροποιήθηκαν από την ποίηση του [[Κωστής Παλαμάς|Παλαμά]]. Ο πρώτος από αυτούς ήταν ο [[Άγγελος Σικελιανός]] με το εκτενές ποίημα *Αλαφροΐσκιωτος* το 1909, το οποίο ακολούθησαν πολλά εκτενή ή συντομότερα ποιήματα με χαρακτηριστικό τους τον πληθωρικό λυρισμό αλλά και τη μερική αποδέσμευση από τον παραδοσιακό στίχο. Συνομήλικος του [[Άγγελος Σικελιανός|Σικελιανού]] ήταν ο [[Κώστας Βάρναλης]] ο οποίος έδωσε τα χαρακτηριστικότερα έργα του, στα οποία εκφράζονται οι αριστερές ιδεολογικές του πεποιθήσεις, μετά το 1920. 

===== Γενιά του ’20 =====

Παράλληλα όμως, τα χρόνια του [[Μεσοπόλεμος|μεσοπολέμου]] έκανε την εμφάνισή της και μια ομάδα ποιητών που είχαν γεννηθεί περίπου στα 1890, οι οποίοι εξέφρασαν την απογοήτευση από τη [[Μικρασιατική καταστροφή]] και την αποτυχία της «[[Μεγάλη Ιδέα|Μεγάλης Ιδέας]]» με μία ποίηση η οποία χαρακτηρίστηκε [[Γενιά του ’20|νεορομαντική ή νεοσυμβολιστική]], με κύριο χαρακτηριστικό την απογοήτευση και την έλλειψη ιδανικών. Ο σημαντικότερος εκφραστής αυτών των αναζητήσεων ήταν ο [[Κώστας Καρυωτάκης]].

==== Η πεζογραφία ====

[[Αρχείο:Papadiamantis Aleksandros by Nirvanas.jpg|thumb|left|Ο [[Αλέξανδρος Παπαδιαμάντης]], ένας από τους πολυγραφότερους συγγραφείς της περιόδου]]

Μετά το 1880 σημειώνεται αλλαγή στη θεματολογία και στον τρόπο πραγμάτευσης του υλικού από τους πεζογράφους. Ενώ κατά τα προηγούμενα χρόνια επικρατούσαν τα ρομαντικά-ερωτικά ή τα ιστορικά μυθιστορήματα, οι συγγραφείς μετά το 1880 καλλιέργησαν κυρίως το [[διήγημα]] και στράφηκαν σε θέματα από την καθημερινή ζωή της επαρχίας αρχικά και αργότερα των μεγαλουπόλεων. Η πεζογραφική παραγωγή της περιόδου χαρακτηρίζεται συνήθως με τον όρο [[Ηθογραφία (νεοελληνική λογοτεχνία)|ηθογραφία]], που αναφέρεται στην πιστή αναπαράσταση των ηθών και του τρόπου ζωής μιας κοινότητας. 

Χρονολογία-σταθμός θεωρείται το έτος 1883, όταν δημοσιεύτηκε στο περιοδικό *Εστία* το πρώτο διήγημα του [[Γεώργιος Βιζυηνός|Γεώργιου Βιζυηνού]], *Το αμάρτημα της μητρός μου*, ενώ ένα μήνα αργότερα προκηρύχθηκε από το ίδιο περιοδικό διαγωνισμός για συγγραφή διηγήματος. Η προκήρυξη παρότρυνε τους συγγραφείς να αξιοποιήσουν θέματα από την παραδοσιακή ζωή του λαού ή την ελληνική ιστορία και, παρόλο που τα διηγήματα που γράφτηκαν με αφορμή των διαγωνισμό δεν ήταν όλα επιτυχημένα, ή αρκετά από αυτά δεν ήταν τόσο διηγήματα όσο συλλογή λαογραφικού υλικού, η συγκεκριμένη θεματολογία επικράτησε κατά τις επόμενες δεκαετίες, με δύο γενικές κατευθύνσεις στον τρόπο αντιμετώπισης του θέματος: αφ’ ενός την ωραιοποιημένη και ειδυλλιακή απεικόνιση του αγροτικού τρόπου ζωής, με συχνή την πληθώρα λαογραφικών στοιχείων (όπως τα έργα των [[Γεώργιος Δροσίνης]], [[Κώστας Κρυστάλλης]], [[Ιωάννης Κονδυλάκης]] κ.α.) και αφ’ ετέρου τις ποικιλότερες προοπτικές, όπως η ψυχογραφία ([[Γεώργιος Βιζυηνός]]) ή ο [[ρεαλισμός (λογοτεχνία)|ρεαλισμός]] και ο [[νατουραλισμός]] ([[Αλέξανδρος Παπαδιαμάντης]], [[Ανδρέας Καρκαβίτσας]]). Αυτοί οι τρεις συγγραφείς θεωρούνται οι κορυφαίοι αυτής της κατεύθυνσης. Από αυτούς, οι δύο πρώτοι έμειναν πιστοί στην [[καθαρεύουσα]], ενώ ο [[Ανδρέας Καρκαβίτσας|Καρκαβίτσας]] στράφηκε γρήγορα προς τη δημοτική, για τη χρήση της οποίας στην πεζογραφία άνοιγαν νέοι ορίζοντες με *Το Ταξίδι μου* (1905) του [[Γιάννης Ψυχάρης|Ψυχάρη]] και τη σημαντικότερη απόπειρα του [[Κωστής Παλαμάς|Παλαμά]] να γράψει πεζό κείμενο, το διήγημά του *Θάνατος Παλληκαριού* (1901). 

Γύρω στα 1900 παρουσιάζεται μία νέα στροφή στη θεματική, αυτήν τη φορά προς αστικά περιβάλλοντα. Ένας από τους πρωτεργάτες της «αστικής πεζογραφίας» είναι ο [[Γρηγόριος Ξενόπουλος]] που αναπαριστά στα μυθιστορήματά του το αστικό περιβάλλον της [[Αθήνα]]ς και της [[Ζάκυνθος|Ζακύνθου]]. Παράλληλα αρχίζουν να γράφονται έργα με εντονότερες κοινωνικές προοπτικές και [[νατουραλισμός|νατουραλιστικές]] επιδράσεις που τοποθετούνται σε αστικά περιβάλλοντα όχι μόνο της [[Αθήνα]]ς αλλά και άλλων πόλεων, όπως τα έργα των [[Κωνσταντίνος Χρηστομάνος|Κωνσταντίνου Χρηστομάνου]], [[Κωνσταντίνος Χατζόπουλος|Κώστα Χατζόπουλου]], [[Κωνσταντίνος Θεοτόκης|Κων/νου Θεοτόκη]] (βλ. για παράδειγμα *Πίστομα*), [[Δημοσθένης Βουτυράς|Δημοσθένη Βουτυρά]] και [[Πέτρος Πικρός|Πέτρου Πικρού]]. Τη δεκαετία του 1920, ενώ οι σημαντικότεροι εκπρόσωποι της προηγούμενης γενιάς ([[Αλέξανδρος Παπαδιαμάντης|Παπαδιαμάντης]], [[Ανδρέας Καρκαβίτσας|Καρκαβίτσας]], [[Κωνσταντίνος Θεοτόκης|Θεοτόκης]] κ.α.) έχουν πεθάνει, εμφανίζονται κάποιοι πεζογράφοι που αργότερα έπαιξαν σημαντικό ρόλο ως εκπρόσωποι της γενιάς του '30, οι οποίοι είτε εμπνέονται από τις πρόσφατες εμπειρίες του [[Α' Παγκόσμιος Πόλεμος|Α' Παγκοσμίου πολέμου]] και της [[Μικρασιατική καταστροφή|μικρασιατικής καταστροφής]] ([[Στράτης Μυριβήλης]], [[Ηλίας Βενέζης]]), είτε ακολουθούν άλλους δρόμους, όπως ο [[Φώτης Κόντογλου]] με την «εξωτική» ιστορία *Πέδρο Καζάς* (1944) και ο [[Θράσος Καστανάκης]] με τον κοσμοπολίτικο χαρακτήρα των μυθιστορημάτων του.

=== Η Γενιά του '30 και η λογοτεχνία μέχρι το τέλος του εμφυλίου ===


Τα χρόνια γύρω στο 1930 είναι τα χρόνια εμφάνισης μοντερνιστικών τάσεων στην ποίηση και την πεζογραφία, γι’ αυτό και οι συγγραφείς που πρωτοδημοσίευσαν έργα με ανανεωτική διάθεση εκείνη την περίοδο ή και λίγο νωρίτερα, εντάσσονται στη λεγόμενη «Γενιά του '30». Το βασικό χαρακτηριστικό της ποιητικής ανανέωσης είναι η καθιέρωση του [[Ελεύθερος στίχος|ελεύθερου στίχου]] και η εισαγωγή του [[υπερρεαλισμός|υπερρεαλισμού]], ενώ στην πεζογραφία καλλιεργείται ιδιαιτέρως το αστικό μυθιστόρημα και εμφανίζονται κάποιες μοντερνιστικές τάσεις όπως ο εσωτερικός μονόλογος.

==== Η ποίηση της Γενιάς του '30 ====
Η ποιητική γενιά του ’30 συνδέεται με την πλήρη αποδέσμευση από τον παραδοσιακό στίχο. Δείγματα ελεύθερου στίχου πρωτοεμφανίστηκαν μέσα στη δεκαετία του ’20, με τα ποιήματα του [[Τάκης Παπατσώνης|Τάκη Παπατσώνη]], ενώ γύρω στα τέλη της δεκαετίας και στις αρχές της δεκαετίας του ’30 πύκνωσαν οι εκδόσεις ποιημάτων με ελεύθερο στίχο: το 1929 εκδόθηκαν ποιήματα του [[Αναστάσιος Δρίβας|Αναστάσιου Δρίβα]], το 1930 η συλλογή *Στου γλυτωμού του χάζι* του [[Θεόδωρος Ντόρρος|Θεόδορου Ντόρρου]], το 1933 τα ποιήματα του [[Νικήτας Ράντος|Νικήτα Ράντου]] και το 1933 του [[Γιώργος Σαραντάρης|Γιώργου Σαραντάρη]]. Αντίθετα ποιητές που πρωταγωνίστησαν αργότερα στη «γενιά του ’30» με ποιήματα σε ελεύθερο στίχο ξεκίνησαν με παραδοσιακό, όπως ο [[Γιώργος Σεφέρης]] στις δύο πρώτες συλλογές του, *Στροφή* (1931) και *Στέρνα* (1932) και ο [[Γιάννης Ρίτσος]] στη συλλογή *Τρακτέρ* (1934) και τον *Επιτάφιο* (1936).

Ο πιο σημαντικός σταθμός στην ποίηση της «γενιάς του ’30» είναι το έτος [[1935]]. Εκείνη τη χρονιά, που κατά σύμπτωση δημοσιεύεται και η τελευταία συλλογή του [[Κωστής Παλαμάς|Παλαμά]], ιδρύεται το περιοδικό *Νέα Γράμματα*, με το οποίο συνεργάζονται οι κυριότεροι εκπρόσωποι της γενιάς, εκδίδεται το *Μυθιστόρημα* του [[Γιώργος Σεφέρης|Σεφέρη]], δημοσιεύονται τα πρώτα ποιήματα του [[Οδυσσέας Ελύτης|Ελύτη]] και εισάγεται στην [[Ελλάδα]] ο [[υπερρεαλισμός]] με την *Υψικάμινο* του [[Ανδρέας Εμπειρίκος|Ανδρέα Εμπειρίκου]]. Βέβαια οι ποιητές εξακολουθούν να υπηρετούν το συμβολισμό, που κυριάρχησε κυρίως κατά την προηγούμενη ποιητική γενιά. Μέσα στην ίδια δεκαετία δημοσίευσαν τα πρώτα ποιήματα σε ελεύθερο στίχο ο [[Γιάννης Ρίτσος|Ρίτσος]] και ο [[Νικηφόρος Βρεττάκος|Βρεττάκος]] και πρωτοεμφανίστηκε και ο δεύτερος σημαντικός εκπρόσωπος του [[υπερρεαλισμός|υπερρεαλισμού]], ο [[Νίκος Εγγονόπουλος]].

==== Η πεζογραφία της γενιάς του '30 ====
Οι πεζογράφοι που εντάσσονται στη «Γενιά του '30» είναι σύνολο συγγραφέων με συχνά διαφορετικά χαρακτηριστικά, αλλά με κοινό στόχο την ανανέωση της πεζογραφίας. Οι γενικές τάσεις που επικράτησαν μπορούν να διακριθούν σε τρεις ομάδες: πεζογράφους με καταγωγή από τη [[Μικρά Ασία]], που εμφανίστηκαν ήδη από τη δεκαετία του '20 και έμειναν πιο κοντά στην παράδοση, εμπνεόμενοι κυρίως από τον τόπο καταγωγής τους και οι οποίοι συχνά αποκαλούνται «[[Αιολική Σχολή]]» ([[Στράτης Μυριβήλης]], [[Ηλίας Βενέζης]], [[Φώτης Κόντογλου]] και [[Στρατής Δούκας]]), τους πεζογράφους που ακολούθησαν κυρίως την τάση του αστικού [[ρεαλισμός (λογοτεχνία)|ρεαλιστικού]] μυθιστορήματος ([[Γεώργιος Θεοτοκάς|Γιώργος Θεοτοκάς]], [[Άγγελος Τερζάκης]], [[Μ. Καραγάτσης]] κ.α.) και τέλος πεζογράφους που εισήγαγαν μοντερνιστικές τάσεις όπως η παραβίαση των [[ρεαλισμός (λογοτεχνία)|ρεαλιστικών]] συμβάσεων και νέες αφηγηματικές τεχνικές όπως ο [[εσωτερικός μονόλογος]]. Αυτή η ομάδα συχνά ονομάζεται «Σχολή της Θεσσαλονίκης», επειδή οι κύριοι εκπρόσωποι ([[Στέλιος Ξεφλούδας]], [[Νίκος Γαβριήλ Πεντζίκης]] κ.α.) έζησαν και έδρασαν στη [[Θεσσαλονίκη]].

Μία αξιοσημείωτη τάση που παρατηρείται στην πεζογραφία της γενιάς του '30 μετά τη δικτατορία του [[Ιωάννης Μεταξάς|Μεταξά]] το [[1936]] είναι η στροφή πολλών συγγραφέων στο άμεσο ή απώτερο παρελθόν, δηλαδή σε αναμνήσεις από την παιδική τους ηλικία (για παράδειγμα ο *Λεωνής*, 1940, του [[Γεώργιος Θεοτοκάς|Θεοτοκά]]) ή ιστορικά μυθιστορήματα (όπως η *Πριγκηπέσσα Ιζαμπώ*, 1945, του [[Άγγελος Τερζάκης|Τερζάκη]]). Αυτή η στροφή ερμηνεύεται ως εθελοντική «λογοκρισία» των συγγραφέων απέναντι στο καθεστώς αλλά σχετίζεται και με την αναζήτηση της εθνικής ταυτότητας και την αξιοποίηση της παράδοσης.

==== Η λογοτεχνία κατά τη διάρκεια της Κατοχής και του εμφυλίου ====
Οι εμπειρίες του πολέμου επέδρασαν άμεσα στη λογοτεχνία της εποχής, και κυρίως στην ποίηση: σε πολλά ποιήματα που γράφτηκαν κατά τη διάρκεια της [[δεκαετία 1940|δεκετίας 1940]] γίνονται αναφορές στο ιστορικό παρόν, είτε ευθέως, όπως στο *Άσμα ηρωικό και πένθιμο για τον χαμένο ανθυπολοχαγό της Αλβανίας* (1945) του [[Οδυσσέας Ελύτης|Ελύτη]], είτε μεταφορικά, με αξιοποίηση της παράδοσης και του ιστορικού παρελθόντος (*Ρωμιοσύνη*, 1954, του [[Γιάννης Ρίτσος|Γιάννη Ρίτσου]]) ή άλλων υπαινιγμών (*Μπολιβάρ*,1944, του [[Νίκος Εγγονόπουλος|Νίκου Εγγονόπουλου]]). 

Στην πεζογραφία, αντιθέτως, η στροφή στο παρελθόν των συγγραφέων της γενιάς του '30 ερμηνεύτηκε αρνητικά ως απόπειρα φυγής. Δεν έλειψαν βέβαια και πεζά έργα εμπνευσμένα από τις εμπειρίες του πολέμου, όπως το *Μνήμα της γριάς* (1945) του [[Άγγελος Βλάχος (1838-1920)|Άγγελου Βλάχου]] ή το *Πλατύ ποτάμι* (1946) του [[Γιάννης Μπεράτης|Γιάννη Μπεράτη]], η αξιοποίηση όμως των εμπειριών του πολέμου στην πεζογραφία έγινε εντονότερη στην επόμενη δεκαετία. Παράλληλα, μέσα στη [[δεκαετία 1940|δεκαετία του 1940]] δημοσιεύθηκε το μυθιστόρημα του [[Νίκος Καζαντζάκης|Καζαντζάκη]] *Βίος και πολιτεία του Αλέξη Ζορμπά* (1946) αλλά και δύο έργα που θεωρούνται ότι άνοιξαν τον δρόμο σε τάσεις που επικράτησαν τις επόμενες δεκαετίες, τα *Ψάθινα καπέλα* (1946) της [[Μαργαρίτα Λυμπεράκη|Μαργαρίτας Λυμπεράκη]] και το *Contre-Temps* (1947) της [[Μιμίκα Κρανάκη|Μιμίκας Κρανάκη]].

=== Η μεταπολεμική λογοτεχνία ===
==== [[Μεταπολεμική ποίηση]] ====
Για τον χαρακτηρισμό της ποίησης της [[πρώτη μεταπολεμική γενιά|πρώτης μεταπολεμικής γενιάς]] (αυτής δηλαδή που εμφανίστηκε κατά τη δεκαετία του 1950 αλλά και νωρίτερα) έχουν προταθεί διάφορες κατηγοριοποιήσεις. Αναμφισβήτητα η πιο ευδιάκριτη ομάδα ποιητών είναι αυτή που γράφει ποίηση που χαρακτηρίζεται ως «κοινωνική» ή «πολιτική», στην οποία ανήκουν ποιητές με αριστερές πεποιθήσεις, οι οποίοι υπέστησαν διώξεις για τις ιδέες τους, όπως οι [[Μανόλης Αναγνωστάκης]], [[Τάσος Λειβαδίτης]], [[Τίτος Πατρίκιος]]. Άλλοι ποιητές που ξεχώρισαν, χωρίς να είναι εύκολο να ενταχθούν σε κάποια συγκεκριμένη τάση, είναι οι [[Μίλτος Σαχτούρης]], [[Τάκης Σινόπουλος]], [[Νίκος Καρούζος]]. Η ποίηση των δύο πρώτων, που παρουσιάζει το κοινό στοιχείο των εφιαλτικών εικόνων, της δυσφορίας και της οδύνης, έχει κατά καιρούς συνδεθεί με εφαρμογή κάποιων αρχών του [[υπερρεαλισμός|υπερρεαλισμού]], η οποία αποδίδεται και στα έργα άλλων ποιητών, όπως ο [[Γιάννης Δάλλας]], ο [[Δημήτρης Παπαδίτσας]] ή η [[Ελένη Βακαλό]], ενώ ο Καρούζος συχνά χαρακτηρίζεται ως «θρησκευτικός» ή «φιλοσοφικός» ποιητής εξαιτίας της στενής σχέσης του έργου του με την ορθόδοξη θρησκευτική παράδοση.

Στη *σύγχρονη ελληνική ποίηση* επίσης συγκαταλέγονται οι [[Κική Δημουλά]], [[Τάκης Βαρβιτσιώτης]], [[Κατερίνα Αγγελάκη-Ρουκ]], [[Γιάννης Βαρβέρης]], [[Γιάννης Κακουλίδης]], [[Δημήτρης Καλοκύρης]], [[Πάνος Καπώνης]], [[Γιάννης Κοντός]], [[Νάσος Βαγενάς]], [[Γιώργος Βέης]], [[Χάρης Βλαβιανός]], [[Αθηνά Παπαδάκη]], [[Λευτέρης Πούλιος]], [[Γιώργος Μαρκόπουλος]], [[Τζένη Μαστοράκη]], [[Κώστας Μαυρουδής]], [[Αντώνης Φωστιέρης]], [[Νατάσα Χατζιδάκι|Νατάσα Χατζηδάκι]], [[Τηλέμαχος Χυτήρης]]. Οι περισσότεροι από αυτούς ανήκουν στη λεγόμενη Γενιά του '70 ή την «ποίηση της αμφισβήτησης» κατά τον ορισμό του Βάσου Βαρίκα.

==== Μεταπολεμική πεζογραφία ====
Οι πρώτοι μεταπολεμικοί πεζογράφοι αξιοποίησαν τις εμπειρίες του [[Β΄ Παγκόσμιος Πόλεμος|πολέμου του '40]], της [[Κατοχή της Ελλάδας (1941-1944)|Κατοχής]] και του [[Ελληνικός εμφύλιος πόλεμος (1946–1949)|εμφυλίου πολέμου]], σε έργα όπως η *Πυραμίδα 67* (1950) του [[Ρένος Αποστολίδης|Ρένου Αποστολίδη]], η *Πολιορκία* (1953) του [[Αλέξανδρος Κοτζιάς|Αλέξανδρου Κοτζιά]] και οι *Ακυβέρνητες πολιτείες* (1961-1965) του [[Στρατής Τσίρκας|Στρατή Τσίρκα]], έργο που ξεχωρίζει για τη χρήση πολλών μοντέρνων αφηγηματικών τεχνικών. Ο άλλος σημαντικός θεματικός κύκλος από τον οποίον αντλούν οι πεζογράφοι είναι η καθημερινότητα και η ζωή στις πόλεις, με πιο γνωστούς εκπροσώπους τους [[Κώστας Ταχτσής|Κώστα Ταχτσή]], [[Γιώργος Ιωάννου (λογοτέχνης)|Γιώργο Ιωάννου]], [[Μένης Κουμανταρέας|Μένη Κουμανταρέα]], ενώ κάποιοι συγγραφείς αντιμετωπίζουν με κριτική ματιά και σκεπτικισμό τη σύγχρονη οικονομική, κοινωνική και πολιτική πραγματικότητα, όπως ο [[Σπύρος Πλασκοβίτης]] στο *Φράγμα* (1960), ο [[Βασίλης Βασιλικός]] στην *Τριλογία* (1961) ή ο [[Αντώνης Σαμαράκης]] στο *Λάθος* (1965). Πιο πρωτοποριακές τάσεις, με αξιοποίηση μοντερνιστικών τεχνικών και αμφισβήτηση των [[ρεαλισμός (λογοτεχνία)|ρεαλιστικών συμβάσεων]] εμφανίζονται σε έργα του [[Νίκος Καχτίτσης|Νίκου Καχτίτση]] και του [[Γιώργος Χειμωνάς|Γιώργου Χειμωνά]].

Στη *σύγχρονη ελληνική πεζογραφία* επίσης ξεχωρίζουν οι [[Μάρω Δούκα]], [[Διδώ Σωτηρίου]], [[Νίκος Θέμελης]], [[Νίκος Χουλιαράς]], [[Ιωάννα Καρυστιάνη]], [[Ευγενία Φακίνου]], [[Ρέα Γαλανάκη]], [[Θανάσης Βαλτινός]], [[Σώτη Τριανταφύλλου]], [[Γιάννης Ξανθούλης]], [[Μάνος Κοντολέων]], [[Παύλος Μάτεσις]], [[Βαγγέλης Ραπτόπουλος]].

=== Μεγάλοι Έλληνες (τηλεοπτική εκπομπή ΣΚΑΪ, 2009) ===
Σύμφωνα με την τηλεοπτική εκπομπή του ελληνικού τηλεοπτικού σταθμού [[ΣΚΑΪ Τηλεόραση|ΣΚΑΪ]], *Μεγάλοι Έλληνες*, οι [[Νεοέλληνες]] [[Ποιητής|ποιητές]] που συγκαταλέχθηκαν μέσα στους εκατό σημαντικότερους [[Έλληνες]] όλων των εποχών, είναι οι εξής κατά σειρά κατάταξης:

15. [[Νίκος Καζαντζάκης]]<br>
16. [[Οδυσσέας Ελύτης]]<br>
22. [[Κωνσταντίνος Καβάφης]]<br>
29. [[Γεώργιος Σεφέρης]]<br>
37. [[Διονύσιος Σολωμός]]<br>
40. [[Γιάννης Ρίτσος]]<br>
53. [[Κωστής Παλαμάς]]<br>
64. [[Αλέξανδρος Παπαδιαμάντης]]

==Σημειώσεις==
<references />

== Πηγές ==
*[[Κωνσταντίνος Δημαράς|Κ. Θ. Δημαράς]], *Ιστορία της νεοελληνικής λογοτεχνίας*, [[Ίκαρος Εκδοτική Εταιρεία|Ίκαρος]], Αθήνα 1975 (6η έκδοση)
*[[Λίνος Πολίτης]], *Ιστορία της νεοελληνικής λογοτεχνίας*, [[Μορφωτικό Ίδρυμα Εθνικής Τραπέζης|Μ.Ι.Ε.Τ.]], Αθήνα 1978
*[[Μάριο Βίττι|Mario Vitti]], *Ιστορία της νεοελληνικής λογοτεχνίας*, [[Εκδόσεις Οδυσσέας]], Αθήνα 2003 (αναθεωρημένη έκδοση)
*[[Γιώργος Βελουδής]], «Ο Επτανησιακός, ο Αθηναϊκός και ο Ευρωπαϊκός Ρομαντισμός», *Μονά-Ζυγά. Δέκα νεοελληνικά μελετήματα*, [[Γνώση (εκδόσεις)|Γνώση]], Αθήνα 1992
*[[Ρόντρικ Μπήτον|Ρόντρικ Μπίτον]], *Εισαγωγή στη νεότερη ελληνική λογοτεχνία*, [[Νεφέλη (εκδόσεις)|Νεφέλη]], Αθήνα 1996
*[[Μιχάλης Μερακλής]], *Η σύγχρονη ελληνική λογοτεχνία (1945-1970).Ι. Ποίηση*, [[Εκδόσεις Κωνσταντινίδη]]
* [[Αλέξανδρος Αργυρίου]], *Η μεταπολεμική πεζογραφία: Από τον πόλεμο του '40 ώς τη δικτατορία του '67 (εισαγωγή)*, [[Εκδόσεις Σοκόλης]], Αθήνα 1988-90
* Συλλογικό, *Λεξικό Νεοελληνικής Λογοτεχνίας*: [[Εκδόσεις Πατάκη]], Αθήνα 2007
* [[Πάνος Καπώνης]], «Η ποιητική ομάδα του ’70», *Πρόσωπα στην ομίχλη'', Απόπειρα, Αθήνα 2012

## Δείτε επίσης
* Κατάλογος Ελλήνων λογοτεχνών
* Κατάλογος σύγχρονων Ελλήνων ποιητών

## Εξωτερικοί σύνδεσμοι
* Εθνικό Κέντρο Βιβλίου: Βιογραφικά Ελλήνων λογοτεχνών
* ΑΝΑ-culture: Ιστορία της νεοελληνικής λογοτεχνίας
* Pagina Philologiae: Άρθρα και σύνδεσμοι για την ελληνική λογοτεχνία
* Σπουδαστήριο Νέου Ελληνισμού